CELEX: C2004/273/27
Language: et
Date: 2004-11-06 00:00:00
Title: Kohtuasi C-369/04: Eelotsusetaotlus, mille esitas VAT and Duties Tribunals, London Tribunal Centre 24. augusti 2004. aasta määrusega kohtuasjas Hutchison 3G UK Ltd, mmO2 plc, Orange 3G Ltd, T-Mobile (Ühendkuningriik) Ltd, Vodafone Group Services Ltd v. Commissioners of Customs and Excise

6.11.2004   
            
            
               ET
            
            
               Euroopa Liidu Teataja
            
            
               C 273/14
            
         Eelotsusetaotlus, mille esitas VAT and Duties Tribunals, London Tribunal Centre 24. augusti 2004. aasta määrusega kohtuasjas Hutchison 3G UK Ltd, mmO2 plc, Orange 3G Ltd, T-Mobile (Ühendkuningriik) Ltd, Vodafone Group Services Ltd v. Commissioners of Customs and Excise
   (Kohtuasi C-369/04)
   (2004/C 273/27)
   Euroopa Ühenduste Kohus on saanud VAT and Duties Tribunals, London Tribunal Centre 24. augusti 2004. aasta määrusega kohtuasjas Hutchison 3G UK Ltd, mmO2 plc, Orange 3G Ltd, T-Mobile (Ühendkuningriik) Ltd, Vodafone Group Services Ltd v. Commissioners of Customs and Excise otsustatud eelotsusetaotluse, mis saabus kohtukantseleisse 26. augustil 2004.
   VAT and Duties Tribunals, London Tribunal Centre küsib Euroopa Kohtult eelotsust järgmistes küsimustes:
   
               1.
            
            
               Kas poolte vahel kokkulepitud faktikirjelduses esitatud asjaoludel tuleb kuuenda direktiivi (1) artikli 4 lõigetes 1 ja 2 kasutatud mõistet “majandustegevus” tõlgendada nii, et see hõlmab elektromagnetilise spektri kindlaksmääratud osades telekommunikatsiooniseadmete kasutamise õiguste enampakkumisele panemise teel lubade väljaandmise Secretary of State poolt (edaspidi “tegevus”), ning millised kaalutlused on sellele küsimusele vastamisel olulised?
            
         
               2.
            
            
               Millised kaalutlused on kokkulepitud faktikirjelduses esitatud asjaoludel olulised vastamaks küsimusele, kas selles tegevuses toimis Secretary of State “ametivõimuna” kuuenda direktiivi artikli 4 lõike 5 mõttes?
            
         
               3.
            
            
               Kas kokkulepitud faktikirjelduses esitatud asjaoludel saab tegevus olla i) osaliselt majandustegevus ja osaliselt mitte ja/või ii) osaliselt teostatud ametivõimuna toimiva avalik-õigusliku organisatsiooni poolt ja osaliselt mitte, mille tulemusel on see tegevus osaliselt maksustatav käibemaksuga kuuenda direktiivi alusel ja osaliselt mitte?
            
         
               4.
            
            
               Kui tõenäoliselt ja kui peatselt peab tegevusega kaasnema “oluline konkurentsi moonutamine” kuuenda direktiivi artikli 4 lõike 5 teise lõigu mõttes, et selle lõigu alusel tuleks tegevust teostavat isikut käsitada selle tegevusega seoses maksukohustuslasena? Kas ja kui asjakohane on selle küsimuse puhul maksustamise neutraalsuse põhimõte?
            
         
               5.
            
            
               Kas kuuenda direktiivi D lisas (millele viitab kuuenda direktiivi artikli 4 lõike 5 kolmas lõik) kasutatud sõna “telekommunikatsioon” hõlmab elektromagnetilise spektri kindlaksmääratud osades telekommunikatsiooniseadmete kasutamise õiguste enampakkumisele panemise teel lubade väljaandmise Secretary of State poolt, sellistel asjaoludel nagu on esitatud kokkulepitud faktikirjelduses?
            
         
               6.
            
            
               Kui i) liikmesriik rakendab kuuenda direktiivi artikli 4 lõiked 1 ja 5 õigusaktiga, mis annab valitsusasutusele (nagu käesolevas asjas Ühendkuningriigi riigikassa) seadusjärgse pädevuse anda juhiseid selle kohta, milliseid valitsusasutuste pakutavaid kaupu ja teenuseid tuleb käsitada maksustatavatena, ning ii) see valitsusasutus annab või kavatseb anda vastavalt oma seadusjärgsele pädevusele juhiseid selle kohta, et teatavad toimingud on maksustatavad – kas sellisel juhul on kohtuasjas C-106/89: Marleasing tehtud otsuse (EKL 1990, lk I-4135) punktis 8 esitatud põhimõte siseriikliku õigusakti ja kõnealuste juhiste tõlgendamisel asjakohane (kui jah, siis kuidas)?
            
         
      (1)  Nõukogu 17. mai 1977. aasta kuues direktiiv 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).